১৫ বছরের সংসার জীবন আক্কেল সাহেবের। এই ১৫ বছরে কম করে হলেও ১,৫০০ বার ঝগড়া হয়েছে দু'জনের। প্রতিবার ঝগড়ার সময় বউয়ের কমন ডায়ালগ- থাকব না এই সংসারে। কিন্তু শেষ পর্যন্ত ১৫ বছরেও তার আর যাওয়া হলো না। দু'জনের কোনো সন্তান নেই। আক্কেল সাহেব বলেন, বউয়ের সমস্যা। বউ বলেন আক্কেল সাহেবের সমস্যা। এই নিয়েও বহুবার ঝগড়ার সূত্রপাত। একটা সন্তান লাভের আশায় দু'জনে বহুবার ডাক্তার দেখিয়েছেন। দু'জনের মধ্যে কারোরই কোনো সমস্যা চিহ্নিত হয়নি। অবশেষে সন্তানের বিষয়ে তারা দু'জনেই এটা মেনে নিয়েছেন যে, সৃষ্টিকর্তা বোধহয় আমাদের জন্য এটাই নির্ধারণ করে রেখেছেন। এ বিষয় নিয়ে ঝগড়া একটা সময় বন্ধ হলেও ঝগড়া কিন্তু চিরতরে বন্ধ হয়নি। আক্কেল সাহেবের বউয়ের ইমোশন আর ইগো দুটোই বেশি হওয়ায় অল্প কিছুতেই লেগে যায়। আক্কেল সাহেবেরও দোষ আছে। বউকে সময় সময় তিরস্কার আর ঠ্যাস মেরে কথা বলেন। তারও মনে হয়, বউ ঝগড়া না করলে পেটের ভাত হজম হয় না।